Diari Oficial de la Generalitat Valenciana


Sumari del DOGV 3769, del 12-06-2000 (2000/4729)

ORDRE de 2 de juny de 2000, de la Conselleria d'Agricultura, Pesca i Alimentació, per la qual es convoquen ajudes per a projectes d'investigació i desenvolupament tecnològic agrari.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   3769

Data del DOGV
:   12-06-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/4729


Data del document
:   02-06-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * innovació
    * ajuda pública
    * ajuda a l'agricultura
    * ajuda a la modernització
    * investigació agronòmica

ORDRE de 2 de juny de 2000, de la Conselleria d'Agricultura, Pesca i Alimentació, per la qual es convoquen ajudes per a projectes d'investigació i desenvolupament tecnològic agrari. [2000/A4729]
  
En l'actual conjuntura politicoeconòmica, l'agricultura valenciana ha d'afrontar un repte permanent per conservar i ampliar els seus mercats en una situació comercial cada vegada més lliure i oberta. Conseqüentment, els productes agraris han d'estar sotmesos a un procés d'innovació contínua que els permeta mantenir la competitivitat necessària per a garantir un digne nivell de renda dels agricultors.
  
La ciència i la tecnologia exerceixen una funció decisiva en el desenvolupament de qualsevol sector productiu, com és el cas particular de l'agricultura, i els seus avanços tenen una gran transcendència econòmica i social.
  
Conscients que la inversió en investigació i desenvolupament (I+D) és una necessitat estratègica per al manteniment de la competitivitat dels nostres productes agrícoles, la Conselleria d'Agricultura, Pesca i Alimentació desplega un programa d'investigació en agricultura a través de l'Institut Valencià d'Investigació Agrària (IVIA) que persegueix fonamentalment objectius d'utilitat pràctica, amb la temptativa de resoldre alguns dels principals problemes que, des del punt de vista tecnològic, sanitari, mediambiental o del material vegetal, limiten o condicionen les nostres produccions agràries.
  
No obstant això, atesa la multitud de qüestions que té plantejades el sector agrari de la Comunitat Valenciana i que en aquesta hi ha importants grups d'investigació que podrien contribuir a la resolució d'aquelles i complementar, així, les activitats que en aquest sentit desplega l'IVIA, es promou aquesta convocatòria, la finalitat de la qual és regular el procediment de concessió, en règim de publicitat i concurrència competitiva, d'ajudes financeres per a la realització de projectes d'investigació i desenvolupament tecnològic en el marc de les prioritats establides per la Conselleria d'Agricultura, Pesca i Alimentació.
  
Per això, en l'exercici de la competència que m'atribueix l'article 47.11 del Text Refós de la Llei d'Hisenda Pública de la Generalitat Valenciana,
  
ORDENE
  
Article 1
  
Es convoquen ajudes per a projectes d'investigació i desenvolupament tecnològic agrari i s'aproven les bases per les quals es regiran, que s'inclouen com a annex d'aquesta ordre.
  
Article 2
  
Les ajudes seran sufragades a càrrec de la línia de subvenció 2103, programa 542.20, dels pressupostos de la Generalitat Valenciana per a l'any 2000 i per un import màxim de 76.387.152 de pessetes.
  
Article 3
  
La pròrroga d'aquestes ajudes en anys successius per als projectes concedits queda condicionada als crèdits i fins al límit d'aquests que, per a cada exercici, es consignen amb aquesta finalitat en els pressupostos de la Generalitat Valenciana.
  
DISPOSICIÓ ADDICIONAL
  
Es delega en el director general d'Innovació Agrària i Ramaderia l'exercici de la competència de la resolució d'aquesta convocatòria, amb la selecció dels beneficiaris.
  
DISPOSICIONS FINALS
  
Primera
  
S'autoritza el director general d'Innovació Agrària i Ramaderia perquè dicte, dins de l'àmbit de les seues competències, les resolucions necessàries per a l'aplicació i el desplegament d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 2 de juny de 2000
  
La consellera de Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ
  
ANNEX
  
Bases de la convocatòria de concessió d'ajudes financeres
  
per a projectes d'investigació i desenvolupament tecnològic agrari
  
Primera. Línies d'investigació prioritàries
  
La concessió d'ajudes es dirigirà a la realització de nous projectes d'investigació científica i desenvolupament tecnològic, dins de l'àmbit agrari, amb incidència preferent en les línies prioritàries següents:
  
- Desenvolupament de tècniques de conreu tendents a la millora de la qualitat dels cítrics i fruiters de pinyol en precollita i postcollita.
  
- Estudi de la polinització encreuada entre varietats de cítrics i prevenció de la producció de llavors en mandariners.
  
- Desenvolupament de sistemes no contaminants per al control de la mosca de la fruita (Ceratitis capitata).
  
- Millora i conservació de recursos fitogenètics en espècies hortícoles d'interés per a la Comunitat Valenciana.
  
- Avaluació de conreus hortícoles alternatius.
  
- Control de malalties de conreus hortícoles.
  
- Desenvolupament de sistemes per a la protecció integrada contra plagues i malalties.
  
- Millora de la utilització dels recursos hídrics.
  
- Estudi sobre els nivells de contaminació en el sòl, l'aigua o l'atmosfera, i influència sobre els conreus.
  
- Desenvolupament de nous mètodes per al processament i utilització de subproductes d'origen agrari.
  
Segona. Beneficiaris
  
2.1 Podran ser sol·licitants i beneficiaris de les ajudes les universitats, centres d'investigació del CSIC o altres entitats públiques amb finalitat investigadora, legal o estatutària, i amb personalitat jurídica pròpia, que manquen de finalitat lucrativa i radiquen, en tots els casos, en la Comunitat Valenciana. S'exclou d'aquesta convocatòria l'IVIA, ja que l'objectiu de la convocatòria és complementar el programa d'investigació que desplega aquest institut.
  
2.2 Aquestes entitats seran les beneficiàries i perceptores de les quantitats que es lliuren en virtut de les subvencions concedides a l'empara d'aquesta convocatòria.
  
Tercera. Caràcter de les ajudes
  
3.1 Els projectes que reben ajudes a l'empara d'aquesta convocatòria tindran una durada màxima de quatre anys.
  
3.2 Les subvencions podran finançar totalment o parcialment el pressupost sol·licitat per a l'execució del projecte en la totalitat, i se'n lliurarà l'import a favor de les entitats beneficiàries.
  
En el cas de projectes interinstitucionals, per a la definició dels quals s'hagen delimitat subprojectes, les respectives subvencions es lliuraran a les corresponents entitats d'investigació on estiguen adscrits els investigadors principals dels subprojectes.
  
3.3 La quantia de les ajudes o subvencions es determinarà en cada cas segons criteris d'avaluació i selecció, dins de les disponibilitats pressupostàries.
  
3.4 Els sol·licitants hauran de tenir en compte que una quantitat addicional, equivalent al 10% de les ajudes que es concedisquen per a l'execució del projecte en cada anualitat, es destinarà a l'entitat en la qual estiga integrat l'investigador principal o, si s'escau, els responsables dels subprojectes, a manera d'ajuda institucional als centres d'acollida dels projectes. Aquesta ajuda institucional està destinada a sufragar les despeses generals de manteniment ocasionades a les corresponents entitats per la investigació projectada. L'investigador principal haurà de comptar amb ella a l'hora d'elaborar el pressupost del projecte i en reflectirà, en l'imprés de sol·licitud, l'import exacte per a cada anualitat.
  
3.5 Sense perjudici de l'anterior, les ajudes destinades a finançar la realització dels projectes d'investigació tenen les característiques següents:
  
a) Les ajudes previstes en aquesta convocatòria es destinaran a cobrir les despeses següents, sempre que estiguen directament relacionades amb la realització del projecte:
  
- Despeses degudes a la dotació de beques d'investigació o a la contractació temporal de personal investigador i personal de suport a la investigació aliens a la plantilla dels organismes participants, sempre que se'n justifique la necessitat per a la realització del projecte. Aquest concepte no podrà sobrepassar el 60% del pressupost total, exclosos els costos indirectes. En qualsevol cas, aquest personal no podrà col·laborar en un altre projecte.
  
- Despeses corresponents a material fungible.
  
- Despeses corresponents a viatges i dietes.
  
En cap cas podran formular-se peticions per a l'adquisició d'equipament de caràcter cientificotècnic (material inventariable) o per a obres de remodelació, condicionament, millora o establiment de noves instal·lacions, per a l'adquisició d'equipament informàtic ni per a la subscripció a publicacions periòdiques.
  
b) Els pressupostos dels projectes no podran preveure, en cap cas, retribucions de personal investigador vinculat de manera funcionarial, estatutària o contractual als ens descrits en el punt 2 d'aquesta convocatòria.
  
c) Les ajudes podran prorrogar-se per tres anys més fins a completar un màxim de quatre anys.
  
d) La concessió de les ajudes no implica cap compromís quant a la posterior incorporació dels possibles interessats a la plantilla de la universitat o centre de destinació ni, en cap cas, relació contractual de qualsevol dels integrants del grup d'investigació amb la Generalitat Valenciana.
  
Quart. Sol·licituds i documentació
  
4.1 Les sol·licituds seran presentades per l'organisme al qual estiga adscrit l'investigador principal i tindran la firma de conformitat del seu representant legal. Aquesta conformitat implica que l'organisme ha comprovat que la documentació presentada s'ajusta a la normativa del centre. Suposa, així mateix, el seu compromís de donar suport a la correcta realització del projecte en cas que aquest siga finançat.
  
4.2 Podran subscriure les sol·licituds, com a investigadors principals, les persones físiques amb titulació de doctor en Enginyeria o Ciències que realitzen funcions d'investigació i estiguen integrats en la plantilla per relació funcionarial o laboral fixa en alguna de les entitats mencionades en l'apartat 2. Tot això d'acord amb les especificacions següents:
  
a) L'investigador principal del projecte haurà d'estar necessàriament adscrit a alguna entitat de les mencionades anteriorment i no podrà figurar com a tal en més d'una sol·licitud corresponent a accions incloses en aquest annex. Així mateix, haurà d'estar en servei actiu o ser professor emèrit de l'entitat sol·licitant durant el període d'execució del projecte.
  
b) Almenys el 50% dels membres de l'equip que subscriu el projecte d'investigació haurà de ser personal investigador amb titulació superior pertanyent a la plantilla de la pròpia entitat sol·licitant.
  
c) En cap cas podrà aparéixer el mateix investigador com a peticionari en més d'una sol·licitud d'ajuda per a les accions descrites en aquesta ordre.
  
4.3 Podran presentar-se projectes coordinats en els quals participen diversos grups d'investigació d'una o de diverses institucions, en un esquema de cooperació multidisciplinar que permeta assolir objectius que difícilment podrien plantejar-se en un context més restringit.
  
En els projectes coordinats s'establiran diversos subprojectes corresponents a cada un dels grups de treball que hi participen. Com a coordinador del projecte figurarà un dels investigadors principals dels subprojectes. L'investigador principal de cada subprojecte serà el responsable d'aquests amb caràcter general, excepte pel que fa a la coordinació científica i seguiment del projecte, que recaurà en el coordinador. En els projectes coordinats, les normes recollides en els apartats 4.1 i 4.2 són aplicables a cada un dels subprojectes.
  
4.4 Les sol·licituds, dirigides al director general d'Innovació Agrària i Ramaderia, es presentaran en el Registre General de la Conselleria d'Agricultura, Pesca i Alimentació, carrer Amadeu de Savoia 2, 46965 València, per qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.
  
4.5 Els models d'impresos normalitzats podran obtenir-se en l'oficina d'informació de la Conselleria d'Agricultura, Pesca i Alimentació, c/ Amadeu de Savoia 2, 46203 València.
  
4.6 Els impresos de sol·licitud, original i tres còpies completes conformades per la institució proponent, hauran d'anar acompanyats de la documentació següent:
  
a) Sol·licitud d'ajuda, en la qual s'inclouran les dades d'identificació del projecte, en la forma que s'estableix en l'imprés normalitzat corresponent. En aquest imprés s'indicarà en una relació el personal amb titulació superior que realitze funcions d'investigador en el projecte i conformitat de l'interessat acreditada amb la seua firma. Aquest imprés s'acompanyarà de la fotocòpia del document nacional d'identitat o passaport, si s'escau, de tots els membres de l'equip.
  
b) Memòria del projecte, redactada en l'imprés normalitzat corresponent.
  
c) Currículum de cada un dels investigadors que participen en el projecte, segons l'imprés normalitzat corresponent. Els becaris d'investigació adjuntaran, a més, la corresponent credencial de beca.
  
d) Si s'escau, s'expressarà en aquest document la relació que guarda l'activitat d'investigació amb acords de cooperació científica i tècnica nacional o internacional, sempre que estiguen acollits a algun marc institucional (cosa que s'acreditarà documentalment), segons l'imprés normalitzat corresponent.
  
e) L'investigador principal haurà d'adjuntar una declaració formal en què se certifique que els objectius concrets del projecte presentat no coincideixen amb els d'altres projectes que estiga desenvolupant l'equip sol·licitant, mitjançant finançament públic de l'estat o de la comunitat autònoma.
  
4.7 Si la documentació aportada és incompleta o no complira els requisits exigits en aquesta ordre, es requerirà l'organisme sol·licitant perquè, en el termini de 10 dies, complete la documentació o esmene la falta, amb l'advertiment que si no ho fera, s'arxivarà la sol·licitud sense més tràmit.
  
Cinquena. Termini de presentació
  
El termini de presentació de sol·licituds serà de 21 dies hàbils des de l'entrada en vigor d'aquesta ordre.
  
Sisena. Avaluació
  
6.1 Les sol·licituds s'avaluaran tenint en compte els criteris següents:
  
a) Valoració de l'equip investigador: qualitat cientificotècnica de l'investigador principal i de la resta de l'equip investigador.
  
b) Activitat prèvia desplegada pel grup d'investigació en relació amb el projecte.
  
c) Adequació de les dimensions i de la composició de l'equip investigador a les finalitats del projecte.
  
d) Rigor en el plantejament i adequada planificació temporal de les activitats.
  
e) Adaptació del pla de treball i de la metodologia a la consecució dels objectius del projecte. Es desestimaran les propostes amb un contingut que no s'adeque a les línies prioritàries exposades en l'apartat 1.
  
f) Adequació dels recursos financers previstos als objectius que es proposen. Podran ser denegades les sol·licituds de projectes el pressupost dels quals es considere desmesurat en el procés d'avaluació.
  
g) Disponibilitat de les infraestructures i equipaments cientificotècnics necessaris per al compliment eficaç de les activitats previstes.
  
h) Grau de viabilitat de la proposta. L'obtenció d'una valoració global d'inviable per al projecte d'investigació serà causa de denegació.
  
i) Impacte socioeconòmic en el sector agroalimentari valencià de la proposta presentada, amb especial atenció a les possibles aportacions pràctiques aplicables als sistemes productius.
  
j) Previsible obtenció de resultats amb possibilitat de transferències als agricultors o empreses agràries en finalitzar el projecte.
  
6.2 La valoració d'aquests criteris es farà mitjançant un procés que s'encarregarà a una comissió d'avaluació constituïda pels membres següents:
  
President: director de l'Institut Valencià d'Investigacions Agràries (IVIA).
  
Secretari: cap del Servei de Desenvolupament Tecnològic Agrari (CAPA).
  
Vocals:
  
- Coordinador d'agricultura de l'Agència Nacional d'Avaluació de Projectes (ANEP).
  
- Coordinador de l'Àrea d'Agricultura del Consell Superior d'Investigacions Científiques (CSIC).
  
- Representant de l'Institut Nacional d'Investigacions i Desenvolupament Agrari i Alimentari (INIA) designat pel director general d'aquest Institut.
  
- Investigador de l'Institut Valencià d'Investigacions Agràries designat per la presidenta d'aquest Institut.
  
6.3 Dins de cada una de les línies prioritàries exposades en l'apartat 1 d'aquest annex, se seleccionarà el millor projecte, segons el parer de la comissió d'avaluació recollida en l'apartat 6.2. En casos molt especials, per tractar-se de projectes de gran qualitat científica i transcendència tecnicoeconòmica, es podrà seleccionar més d'un projecte dins de cada línia. Si dins d'alguna línia cap projecte arribara a una valoració suficient, es deixaria deserta la concessió d'ajudes en aquella.
  
6.4 El fet de no ajustar-se als termes de la convocatòria, així com l'ocultació de dades, l'alteració d'aquestes o qualsevol manipulació de la informació sol·licitada serà causa de desestimació de la proposta, sense perjudici del que es disposa en la Llei d'Hisenda Pública de la Generalitat Valenciana.
  
6.5 La comissió d'avaluació tindrà la facultat d'interpretar tots els dubtes que sorgisquen en l'aplicació d'aquestes bases, així com la d'entrevistar els investigadors principals del projecte d'investigació quan ho estime oportú.
  
Setena. Resolució
  
7.1 Amb caràcter previ a la proposta definitiva de finançament, es comunicarà als investigadors responsables dels projectes preseleccionats, o al coordinador en el cas de projectes coordinats, les condicions i els termes en què es proposa la concessió de l'ajuda, i se'n requerirà l'acceptació expressa.
  
7.2 La relació definitiva dels beneficiaris de les ajudes es publicarà en el Diari Oficial de la Generalitat Valenciana i serà notificada individualment als organismes sol·licitants i als investigadors responsables dels projectes o subprojectes.
  
Vuitena. Obligacions
  
8.1 L'acceptació de les ajudes per part dels adjudicataris comporta la subjecció a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana. Així mateix, comporta la de les normes fixades en aquesta convocatòria, com també les que sobre el seu seguiment cientificotècnic estableix l'apartat nové d'aquestes bases.
  
8.2 En acceptar les ajudes incloses en aquesta convocatòria, les entitats beneficiàries es comprometen a vetlar per una acollida adequada de l'equip d'investigació sol·licitant i a facilitar-li els mitjans per al desenvolupament de les activitats proposades.
  
8.3 L'investigador principal vetlarà pel compliment amb aprofitament de les distintes etapes del pla de treball proposat, i s'hi dedicarà de conformitat amb les normes pròpies del departament o centre en què es durà a terme.
  
8.4 Els projectes que comporten la utilització d'organismes modificats genèticament s'hauran d'ajustar a les disposicions de la Llei 15/1994, de 3 de juny, sobre la utilització confinada, alliberament voluntari i comercialització d'organismes modificats genèticament.
  
8.5 De la mateixa manera, en qualsevol publicació resultant del desenvolupament del projecte caldrà fer constar que aquesta ha estat realitzada gaudint d'una ajuda de la Conselleria d'Agricultura, Pesca i Alimentació. Així mateix, caldrà remetre'n a la Direcció General d'Innovació Agrària i Ramaderia un exemplar, amb l'informe de progrés i seguiment referit en l'apartat 9.2. d'aquestes bases.
  
8.6 En cas d'incompliment d'alguna de les obligacions indicades, el director general d'Innovació Agrària i Ramaderia podrà revocar la concessió d'ajuda, i també demanar la devolució de les quantitats percebudes.
  
Novena. Seguiment
  
9.1 El seguiment cientificotècnic dels projectes subvencionats és competència de la Direcció General d'Innovació Agrària i Ramaderia, la qual establirà els procediments adequats amb aquesta finalitat i podrà designar, així mateix, les persones, els òrgans o les comissions que trobe oportuns per a realitzar-lo.
  
9.2 Sense perjudici d'això, al final de cada any, i també una vegada conclosa l'execució del projecte, caldrà remetre al director general d'Innovació Agrària i Ramaderia, en l'imprés que s'habilitarà a l'efecte, un informe de seguiment, elaborat per l'investigador principal, sobre la tasca realitzada, en el qual haurà de figurar, si escau, el vistiplau del vicerector d'Investigació de la universitat corresponent o del director del centre d'investigació. En el cas de projectes coordinats, l'informe de seguiment serà presentat pel coordinador, i s'hi adjuntaran els informes de seguiment de cada un dels subprojectes.
  
9.3 En els casos en què es trobe convenient, es podrà demanar la presentació de la informació complementària que es considere oportuna.
  
9.4 Si, com a resultat del seguiment, s'observa l'incompliment dels objectius previstos o de les obligacions establides en aquestes bases, podran proposar-se les accions legals que pertoquen.
  
9.5 S'informarà del resultat del seguiment a l'entitat beneficiària i a l'investigador principal.
  
9.6 En qualsevol moment podran incorporar-se nous membres a l'equip d'investigació. No obstant això, la formalització de la incorporació per part del director general d'Innovació Agrària i Ramaderia només es realitzarà, si escau, amb motiu de l'informe anual següent. Per a això s'hi adjuntarà la sol·licitud d'incorporació, amb el currículum, la còpia del document nacional d'identitat o passaport, si escau, i la conformitat del nou membre de l'equip d'investigació, amb indicació del nombre d'hores setmanals de dedicació al projecte que compromet. Aquestes incorporacions no donaran lloc a augments sobre el pressupost concedit.
  
Així mateix, només en casos molt justificats es concedirà la baixa com a membre de l'equip investigador. Caldrà fer constar la sol·licitud amb motiu del informe anual següent, amb la conformitat de l'interessat i adjuntant-hi les causes al·legades.
  
En cas de ser concedides les altes i/o baixes per part del director general d'Innovació Agrària i Ramaderia, aquestes seran comunicades a l'investigador principal.
  
Deu. Pagament i justificació de les ajudes
  
10.1 Les ajudes concedides es notificaran als interessats, i en la resolució d'adjudicació figuraran les quantitats corresponents a la primera anualitat, és a dir, les que se sufragaran a càrrec de la línia pressupostària que figura en l'article 2 de l'ordre de convocatòria. Així mateix, podran aparéixer a títol indicatiu les quantitats corresponents a les altres anualitats.
  
10.2 L'import de les ajudes corresponents al primer any es lliurarà a favor de les entitats beneficiàries descrites en l'apartat 2 d'aquestes bases, en les quals els sol·licitants seleccionats es troben integrats amb la presentació prèvia de l'informe de seguiment corresponent, d'acord amb allò previst en l'apartat 9, i a la valoració positiva d'aquest.
  
Aquest informe s'haurà de presentar en la Direcció General d'Innovació Agrària i Ramaderia abans del dia 1 de desembre de l'any corresponent.
  
10.3 La valoració desfavorable de l'informe de seguiment impossibilitarà la pròrroga de l'ajuda al projecte en anys successius.
  
10.4 L'ús de les ajudes es realitzarà d'acord amb les normes generals que en cada cas regulen les despeses d'aquestes entitats, d'acord amb les directrius especificades en aquestes bases. La Direcció General de d'Innovació Agrària i Ramaderia podrà demanar la presentació d'informació complementària que es considere necessària per al seguiment de l'ajuda o verificar qualsevol aspecte relacionat amb la sol·licitud subvencionada. Qualsevol modificació de les condicions inicials de les ajudes haurà de ser aprovada expressament.
  
10.5 Sense perjudici de la resta de normes vigents sobre això i de les especificades en aquesta ordre, per justificar les ajudes o subvencions s'exigirà:
  
- En cas que els beneficiaris siguen ens o organismes que han de retre comptes al Tribunal de Comptes, document que acredite fefaentment la incorporació de les ajudes o subvencions a la seua comptabilitat per mitjà de l'expedient que corresponga. Aquests ens hauran de conservar els originals de les factures i els altres justificants de les despeses per al període legalment establit.